**Ukrepi kmetijske politike 2023‒2027 na področju pridelave hmelja**

**Irena Friškovec, Doroteja Kovše**

Strateški načrt (SN) skupne kmetijske politike (2023‒2027) za Slovenijo, ki ga je Evropska komisija odobrila 28. 10. 2022, podaja nabor ukrepov oziroma intervencij za uresničevanje ključnih ciljev skupne kmetijske politike EU (SKP). Še posebej pomembne so v novem obdobju spremembe na področju varovanja in trajnostnega upravljanja z naravnimi viri, blaženja in prilagajanja na podnebne spremembe ter ohranjanja biotske raznovrstnosti. Osnovna obvezna **pravila pogojenosti**, ki so bila do sedaj poimenovana navzkrižna skladnost, so postala strožja. Novost pa so enoletne in širše dostopne sheme za podnebje in okolje (**SOPO**), za katere je predvidenih približno 16 % sredstev za neposredna plačila. Oboje nadgrajujejo kmetijsko-okoljska-podnebna plačila **(KOPOP)** in druga plačila v okviru razvoja podeželja, zlasti za ekološko kmetovanje, s katerimi se spodbujajo nadstandardne oblike kmetovanja.

V tem članku predstavljamo ukrepe oziroma intervencije, ki jih morajo **pridelovalci hmelja** **obvezno izvajati (VPIS V GERK-a v RKG, POGOJENOST)** ali pa se lahko za **njih prostovoljno odločijo (SOPO, KOPOP, EKO).**

**Vpis novega GERK-a v RKG**

Za vsak vpis novega GERK-a se v RKG preverja pravica do uporabe zemljišč. Pravico do uporabe zemljišč se dokazuje z lastništvom, z zakupom (pogodba) in z drugimi pravnimi podlagami.

**Pogojenost (v prejšnjem obdobju so bile to zahteve ''navzkrižne skladnosti'')**

Gre za nabor obveznih pravil oz. standardov, ki so razdeljeni na dva sklopa:

- dobro kmetijsko in okoljsko stanje zemljišč (DKOP) - 9 standardov,

- predpisane zahteve ravnanja (PZR) - 11 standardov.

Pri neposredni obdelavi hmeljišč morajo hmeljarji upoštevati 2 standarda:

* **DKOP 4 :Vzpostavitev varovalnih pasov vzdolž vodnih tokov**

Vzpostavitev varovalnih pasov vzdolž vodnih tokov je obvezna ob vodah 1. reda v širini 15 m in vodah 2. reda v širini 5 m ter tudi ob osuševalnih jarkih, širših od 2 m, v širini 3 m. Zaradi zagotavljanja prepovedi uporabe gnojil in FFS je prepovedano oranje. Dovoljena je površinska obdelava za namene vzdrževanja varovalnih pasov (košnja, mulčenje ali paša). Varovalni pas je lahko zaraščen s travo, samoniklimi rastlinami, grmovjem ali drevesi. Priprava tal za setev in sama setev dovoljenih rastlin je pričakovana le v prvem letu. V tem pasu se lahko poseje trave, mešanice trav, detelje, lucerno, travno deteljne mešanice in deteljno travne mešanice, lahko se ga vzdržuje kot praho.

* **DKOP 6:Minimalna pokritost tal**

V času od 15. novembra do 15. februarja naslednje leto se na vsaj 80 % ornih površin in trajnih nasadov na KMG vzdržuje talna odeja, da se prepreči, da so tla gola v obdobjih, ko so najbolj občutljiva. Zagotoviti je treba pokritost tal z rastlinami oz. posevki, zastirko ali strniščem oziroma pustiti nepreorano površino.

**Sheme za podnebje in okolje (SOPO)**

Namen intervencije SOPO je vzpostavitev ravnotežja med potrebo po pridelavi hrane ter varovanjem podnebja in okolja ter spodbuditi nosilce kmetijskih gospodarstev, da bi s kmetijskimi zemljišči gospodarili na način, ki zmanjšuje vplive kmetovanja na okolje in prispeva k blaženju in prilagajanju podnebnim spremembam. Intervencija SOPO je del neposrednih plačil, zato zanjo veljajo splošni pogoji za neposredna plačila. Upravičenec je kmet oz. nosilec KMG, ki izvaja kmetijsko dejavnost; izpolnjuje pogoj aktivnega kmeta; izpolnjuje zahteve posamezne SOPO sheme; izpolnjuje zahteve pogojenosti; intervencije neposrednih plačil uveljavlja na vsaj 1 ha upravičenih hektarjev površin KMG (najmanjša ugotovljena upravičena površina kmetijske parcele pa znaša vsaj 0,1 ha). Na KMG mora biti v posamezno shemo v okviru intervencije SOPO vključenih najmanj 0,3 ha kmetijskih površin. Shema je prostovoljna, podpora pa je letna, s čimer je kmetom omogočena večja prožnost, saj se vsako leto na novo prostovoljno odločijo, ali se bodo vključili v eno shemo ali več shem. Vsako leto lahko nosilec KMG vstopa v drugo shemo, lahko se vključi v dodatno shemo, prav tako pa lahko naslednje leto poveča ali zmanjša površine, če se odloči uveljavljati ponovno isto shemo.

V intervenciji SOPO je za hmeljarje na voljo shema **Gnojenje z organskimi gnojili z majhnimi izpusti v zrak – NIZI (INP 8.3).** Shema NIZI\_hmeljišče: »Gnojenje z organskimi gnojili z majhnimi izpusti v zrak na hmeljišču« se izvaja na GERK z vrstami rabe 1161 – hmeljišče v premeni, 1160 – hmeljišče.

Kmetijska praksa **NIZI na hmeljiščih** pomeni zadelavo gnojevke, gnojnice in gnoja v tla najpozneje 24 ur po aplikaciji v hmeljišče s kultiviranjem oziroma zaoravanjem ali obsipavanjem hmelja. Tekoča organska gnojila se nanašajo z napravo za direkten vnos ali napravo za nanos na površino tal v hmeljišču. Uporaba opreme z razpršilno ploščo ni dovoljena. Nosilec mora na kmetijski parceli, za katero odda zahtevek NIZI, tekoča organska gnojila vedno aplicirati po sistemu NIZI. Shema NIZI se ne izvaja na območju najožjega vodovarstvenega območja – državni nivo (VVO\_I\_DR). Plačilo za shemo NIZI se lahko uveljavlja za najmanj 15 m3 porabljenih organskih gnojil na ha, pri čemer se lahko z organskimi gnojili gnoji v več odmerkih. Na ravni KMG letni vnos dušika iz organskih gnojil oziroma letni vnos dušika iz živinskih gnojil na hektar kmetijskih zemljišč v uporabi ne sme presegati vrednosti, določenih v uredbi o zaščiti voda pred onesnaževanjem z nitrati iz kmetijskih virov. Nosilec mora spoštovati meje iz nitratne uredbe: 170 kg/ha N kmetijskih zemljišč v uporabi in največ 250 kg/ha N, kar se preveri pri pogojenosti. Prevzem in oddaja organskih gnojil sta zaradi spoštovanja mej iz nitratne uredbe (priloga 4 v uredbi o pravilih pogojenosti) pri tej shemi dovoljena/upoštevana. Se pa v izplačilo ne upošteva prevzem gnojnice iz drugega KMG (ne upošteva se gnojnice, ker je redčena z vodo, gnojevka se upošteva). Gnojnica, proizvedena na KMG, se upošteva. Živinska oziroma organska gnojila, ki jih kmetija uveljavlja, se lahko proizvedejo na KMG, lahko pa jo KMG tudi prejme od drugega KMG oziroma kupi.

Nosilci KMG morajo voditi evidenco uporabe organskih in mineralnih gnojil za površine, vključene v shemo NIZI. Kot dokazilo mora biti na KMG prisotna ustrezna mehanizacija ali shranjen račun izvajalca za opravljeno strojno storitev ali shranjena izjava izvajalca, kadar se strojna storitev opravlja kot sosedska pomoč.

**Intervencija KOPOP (večletna obveznost)**

Upravičenci do plačil za izvajanje intervencij KOPOP so nosilci KMG. V intervencijo KOPOP je možno vstopiti v letih 2023‒2027 razen izjem, med katerimi je tudi **Integrirana pridelava hmelja (IPH)**, v katero je možen vstop samo v letih 2023 in 2024. Trajanje obveznosti je 5 let, odstopanja pa so dovoljena le v določenih primerih, in sicer v primeru višje sile ali izjemnih okoliščin in primeru prenosa površin/obveznosti na drugo KMG. V primeru, da se v obdobju navedene obveznosti KOPOP\_NV celotno zemljišče oz. del zemljišča, na katero se obveznost nanaša, prenese na drugega nosilca KMG, lahko obveznost ali njen del prevzame ta drugi nosilec KMG ali pa obveznost lahko preneha veljati in se ne zahteva povračila za obdobje, v katerem je obveznost veljala. V primeru prenosa obveznosti na drugega nosilca KMG je potrebno obvezno sporočiti podatke o teh površinah na obrazcu zmanjšanja ali prenosa površin, živali oz. obveznosti iz Uredbe IAKS za tekoče leto. Če zaradi prenosa dela površin, površina, na kateri se na prvotnem KMG še naprej izvaja intervencija, ne dosega zahtevane velikosti, obveznost izvajanja intervencije na prvotnem KMG preneha brez dolžnosti vračila že prejetih sredstev za njeno izvajanje.

Obveznost izvajanja intervencij KOPOP traja celotno koledarsko leto. V obdobju trajanja obveznosti se skupna velikost površin, s katerimi je upravičenec vstopil v obveznost, lahko zmanjša ali poveča. Zmanjša se lahko za največ 10 % glede na vstopno površino, razen v primeru višje sile ali izjemnih okoliščin. Zaradi povečanja površin KMG se obstoječa obveznost razširi, pri čemer se upošteva čas trajanja obstoječe obveznosti. Med trajanjem obveznosti ni dovoljena medsebojna zamenjava teh intervencij ali zamenjava operacij znotraj intervencij in operacij med intervencijami. Izjeme so pri IPH, kjer se lahko ta operacija za hmeljišča v premeni zamenja z operacijami IPP in IPZ, ter v primeru pridelave jagod z operacijo IPSO. Obveznost izvajanja operacij intervencije KOPOP\_NV se lahko zamenja z intervencijo EK v katerem koli letu trajanja obveznosti.

Analizo tal in gnojilni načrt je treba imeti izdelana za GERKe, ki so vključeni v intervencije KOPOP, in na katerih se bodo uporabljala mineralna gnojila. Če se bodo uporabljala le organska gnojila, je treba voditi evidenco o uporabi organskih in mineralnih gnojil, analiza tal in gnojilni načrt pa nista potrebna. Gnojilni načrt je petleten in se izdela na podlagi veljavne analize tal (veljavnost analize tal je 5 let) in mora pokrivati naslednje parametre: pH, P, K in organska snov. Gnojilne načrte upravičenec hrani na KMG. Pomembno je, da je v času izdelave petletnega gnojilnega načrta analiza tal še veljavna.

Pri intervenciji KOPOP je potrebno upoštevati velikost površin, in sicer je najmanjša površina kmetijske parcele za izvajanje posamezne operacije intervencij KOPOP\_NV 0,1 ha, na KMG pa mora biti v posamezno operacijo intervencij KOPOP\_NV vključenih najmanj 0,3 ha kmetijskih površin, razen če pri posamezni operaciji teh intervencij ni določeno drugače. Potrebno je izpolnjevati tudi pogoje upravičenosti: KMG mora biti vpisano v RKG; imeti najmanj 1 ha kmetijskih površin na KMG; do 20. decembra tekočega leta opraviti program usposabljanja v obsegu najmanj 15 ur, pri čemer mora v prvih treh letih trajanja obveznosti opraviti program usposabljanja v obsegu najmanj 9 ur; upoštevati prepoved uporabe blata iz komunalnih čistilnih naprav in digestata ter komposta, uporablja pa lahko digestat in kompost, izdelan na KMG; ves čas trajanja obveznosti voditi evidence o delovnih opravilih, ki se izvajajo pri operacijah. Izvedena opravila je treba vpisati v evidence sproti, najpozneje pa v sedmih dneh po izvedenem delovnem opravilu.

**Operacija NV.5 Integrirana pridelava hmelja (operacija IPH)**

Operacija se izvaja pri vrsti rabe »1160 – hmeljišče« in KMRS hmelj. Zahteve za izvajanje so določene v tehnoloških navodilih za IPH, ki so dostopna na spletnih straneh MKGP in ARSKTRP. Vstop je mogoč samo v letih 2023 in 2024. Upravičenec mora pri izvajanju operacije IPH vsako leto pri pooblaščeni organizaciji za kontrolo in certificiranje IPH prijaviti oz. obnoviti prijavo v kontrolo najpozneje do 31. decembra. v tekočem letu za naslednje leto. Organizacije za kontrolo nad pridelavo integriranih kmetijskih pridelkov oz. živil so Inštitut za kontrolo in certifikacijo v kmetijstvu in gozdarstvu, Inštitut za kontrolo in certifikacijo Univerze v Mariboru za tehnično preizkušanje in analiziranje in Bureau Veritas d. o. o. Upravičenec ne more zamenjati organizacije za kontrolo in certificiranje IPH v tekočem letu, lahko pa jo zamenja med posameznimi leti. Zamenjava je mogoča do 31. decembra. tekočega leta za naslednje leto. Če se upravičenec vključi v kontrolo pri več organizacijah za kontrolo in certificiranje IPH, mora za pridobitev plačil za operacijo IPH pridobiti certifikate o integrirani pridelavi od vseh organizacij, pri katerih je vključen v kontrolo, sicer se šteje, da ne izpolnjuje zahtev za izvajanje operacije IPH. Certifikat, ki je izdan v tekočem letu, se za namen izplačila zahtevkov za operacijo IPH upošteva za obdobje od 1. januarja. do 31. decembra. tekočega leta.

V operacijo IPH mora hmeljar vključiti vse površine večje ali enake 0,1 ha, na katerih prideluje hmelj v tekočem letu in so v njegovi lasti ali zakupu, razen površin, ki so v premeni ali v preusmerjanju v ekološke ali so ekološke. Pridobiti mora certifikat o integrirani pridelavi hmelja – IPH. Na KMG mora hraniti deklaracije za mineralna gnojila in FFS ter račune o nakupu mineralnih gnojil in FFS. Na površinah v premeni upravičenec lahko izvaja operacijo IPP ali IPZ, pri čemer mora biti vključen v kontrolo pri organizaciji za kontrolo in certificiranje IPP ali IPZ. Višina plačila za izvajanje operacije IPH znaša 325,50 EUR na ha letno.

**Operacija NV.11 Precizno gnojenje in škropljenje (operacija PGS)**

**Te operacije ni možno kombinirati z ukrepom NIZI iz sheme SOPO.** Pri izpolnjevanju zahtev operacije PGS je treba uporabljati mehanizacijo za precizno gnojenje oz. škropljenje in izdelan mora biti gnojilni oz. škropilni načrt, iz katerega je razvidno zmanjšanje porabe gnojil oz. FFS zaradi izvajanja te operacije. Izvaja se lahko na območju celotne Republike Slovenije na delu njivskih površin, hmeljišč, trajnih nasadov oz. trajnega travinja, vendar na celem GERK-u; lokacija se lahko v času trajanja obveznosti spreminja; obtežba za živino ni relevantna; na KMG mora biti prisotna ustrezna mehanizacija oz. oprema ali shranjen račun izvajalca za opravljeno strojno storitev ali shranjena izjava izvajalca. Upravičenec mora na KMG hraniti tudi gnojilni oz. škropilni načrt, deklaracije za mineralna gnojila in FFS ter račune o nakupu mineralnih gnojil in FFS. Višina plačila za izvajanje operacije PGS znaša 182,50 EUR na ha letno.

**Ekološko kmetovanje**

EU si je zadala zelo ambiciozen cilj, da se do leta 2030 poveča delež ekoloških kmetijskih zemljišč na 25 %. Slovenija si je tako do leta 2027 zastavila cilj, da doseže minimalno 18 % delež ekoloških kmetijskih zemljišč. Slovenija bi se v primeru doseganja tega cilja približala tudi cilju EU – 25 % ekoloških KZU do leta 2030. Namen intervencije je spodbuditi kmetijska gospodarstva za izvajanje naravi prijaznega načina kmetovanja. Intervencija ekološko kmetovanje podpira ohranjanje in izvajanje ekološkega kmetovanja, kakor tudi preusmerjanje v ekološko kmetovanje. Vstop je prostovoljen. Upravičenec je nosilec KMG; KMG mora biti vpisano v RKG v skladu s pravilnikom RKG; obveznost traja 5 let; KMG mora imeti najmanj 1 ha kmetijskih površin; na KMG mora biti v intervencijo vključeno najmanj 0,3 ha kmetijskih zemljišč iste rabe; najmanjša velikost površine kmetijskega zemljišča iste vrste dejanske rabe ne sme biti manjša od 0,1 ha.

Upravičenec mora vsako leto pri pooblaščeni organizaciji za kontrolo in certificiranje ekološke pridelave oziroma predelave prijaviti oz. obnoviti prijavo v kontrolo najpozneje do 31. decembra preteklega leta za tekoče leto; opraviti mora program usposabljanja v obsegu najmanj 25 ur v obdobju trajanja obveznosti, pri čemer mora v prvih treh letih trajanja obveznosti opraviti najmanj 15-urni program usposabljanja v zvezi v vsebinami, ki se nanašajo na ekološko kmetovanje; mora pridobiti certifikat za ekološko pridelavo oziroma predelavo kmetijskih pridelkov oziroma živil za tekoče leto v skladu z Uredbo (EU) 2018/848 in uredbo, ki ureja ekološko pridelavo in predelavo kmetijskih pridelkov in živil; če upravičenec uveljavlja plačilo za pridelavo semenskega materiala kmetijskih rastlin, mora biti vpisan v register dobaviteljev semenskega materiala kmetijskih rastlin, skladno s predpisom, ki ureja semenski material kmetijskih rastlin.

Pred pridobitvijo eko certifikata je najprej potrebna prijava v kontrolo, čemur običajno sledi obdobje preusmeritve. Po pridobitvi certifikata je potrebno le-tega vsako leto obnoviti, saj se s tem zagotavlja skladnost s predpisi, ter da se proizvaja kmetijski pridelek ali živilo višje ali posebne kakovosti. Kmetijski pridelek ali živilo je mogoče označiti kot ekološko, če je zanj izdan certifikat, obvezna oznaka za certificirane kmetijske pridelke in živila pa je evropski zaščitni znak.

Minimalne zahteve za uporabo gnojil se nanašajo na vodenje evidenc uporabe organskih in mineralnih gnojil, ki jih mora voditi upravičenec za vsa kmetijska zemljišča na kmetijskem gospodarstvu in iz katerih morajo biti razvidni najmanj količina in vrsta organskih in mineralnih gnojil, čas gnojenja ter podatki o površini, kjer se ta gnojila uporabljajo. Pri minimalnih zahtevah za uporabo fitofarmacevtskih sredstev pa zahteve niso določene, ker zahteve glede uporabe teh sredstev predstavljajo standard in so vključene v sklop zahtev v okviru pravil o pogojenosti. Intervencija se lahko kombinira z intervencijami KOPOP, DŽ in SOPO, pri čemer je pred izvedbo potrebno preveriti možnosti kombinacij. Plačilo je na hektar kmetijskih zemljišč v uporabi, dodeli se tako za izvajanje praks ekološkega kmetovanja (hmelj 796 EUR/ha/leto) kakor tudi za preusmeritev v prakse ekološkega kmetovanja (hmelj 1.200 EUR/ha/leto).

**LO.2 Lokalne sorte (SOR)**

## Namen intervencije je ohranjanje genskih virov s spodbujanjem KMG k pridelavi **lokalnih sort**, ki jim grozi genska erozija (SOR). Operacija SOR se izvaja za lokalne sorte hmelja s seznama, ki je objavljen v Prilogi 3 Uredbe o plačilih za okoljske in podnebne obveznosti, naravne ali druge omejitve ter Natura 2000 iz strateškega načrta skupne kmetijske politike 2023‒2027 (Uradni list št.: 34). Ta sorte so: 109B27, 31B26, 90A263, Ahil, Apolon, Atlas, Blisk, **Bobek**, Buket, Cekin, **Cerera**, Cicero, **Savinjski golding**.

Med trajanjem obveznosti se pri operaciji SOR lahko zamenjajo vrste in lokalne sorte kmetijskih rastlin v tekočem letu in med leti. Upravičenec mora izpolnjevati naslednje pogoje: KMG mora biti vpisano v RKG; imeti mora najmanj 1 ha kmetijskih površin; v obdobju trajanja obveznosti mora opraviti najmanj 15 ur usposabljanja v zvezi z vsebinami, pri čemer mora v prvih 3 letih trajanja obveznosti opraviti najmanj 9 ur usposabljanja; upoštevati mora prepoved uporabe blata iz komunalnih čistilnih naprav ter digestata in komposta (tudi 1. kakovostnega razreda), lahko pa uporablja digestat in kompost, izdelan na KMG; imeti mora izdelano analizo tal in gnojilni načrt; v obdobju trajanja obveznosti mora nepretrgoma in sproti voditi evidence o delovnih opravilih, ki se izvajajo v hmeljiščih za operacijo SOR, vključno z evidenco uporabe organskih in mineralnih gnojil ter evidenco uporabe FFS.

## Za operacijo SOR velja, da se mora vsako leto izvajati na delu površin, lahko na delu GERK-a; lokacija izvajanja zahteve v obdobju trajanja obveznosti se lahko spreminja; se izvaja na območju celotne Republike Slovenije; obtežba z živino ni relevantna; najmanjša površina kmetijske parcele za izvajanje operacije SOR je 0,1 ha, na KMG pa mora biti v operacijo SOR vključenih najmanj 0,3 ha kmetijskih površin.

Na KMG je treba hraniti deklaracije za mineralna gnojila in FFS ter račune o nakupu mineralnih gnojil in FFS; če se v letu vlaganja zahtevka uporablja kupljeno seme oziroma sadike, mora upravičenec hraniti račune, s katerih mora biti razviden nakup semena oz. sadik lokalnih sort kmetijskih rastlin, in uradne etikete ali etikete oz. potrdila dobavitelja, s katerimi so opremljeni ta semena oz. sadike ob nakupu; če uporablja lastno pridelano seme oz. sadike, mora hraniti dokazila o prvem nakupu semena oz. sadik in kopije zbirnih vlog, iz katerih mora biti razvidno, da se je v času od prvega nakupa semena ta sorta pridelovala na KMG. V tekočem letu se na isti površini GERK plačilo za operacijo SOR lahko uveljavlja le za glavni ali prezimni ali neprezimni posevek. Višina plačila za izvajanje operacije SOR znaša 181,60 EUR na ha letno.

**5.8 Biotično varstvo rastlin (BVR)**

Intervencija BVR je namenjena zmanjšani uporabi kemičnih FFS in s spodbujanjem nadstandardnih praks varstva rastlin pred škodljivimi organizmi. Prispeva k varovanju vodnih virov in tal. Vstop v intervencijo je mogoč v letih 2023‒2027, obveznost izvajanja je pet let, odstopanja so možna le v nekaterih primerih, in sicer višje sile ali izjemnih okoliščin in če se celotno zemljišče oz. del zemljišča, na katero se nanaša obveznost, ali celotno KMG prenese na drugo osebo v obdobju navedene obveznosti. V slednjem primeru lahko obveznost ali njen del, ki ustreza prenesenemu zemljišču, za preostanek obdobja prevzame ta druga oseba ali pa obveznost lahko preneha veljati in se ne zahteva povračila za obdobje, v katerem je obveznost veljala. Obveznost traja celotno koledarsko leto. Površine, vključene v obveznost, se v obdobju trajanja obveznosti lahko povečajo brez omejitev, zmanjšajo pa se lahko za največ 10 % glede na vstopno površino, razen v primeru višje sile ali izjemnih okoliščin.

Upravičenec mora izpolnjevati naslednje pogoje: KMG mora biti vpisano v RKG; imeti mora najmanj 1 ha kmetijskih površin; vsako leto pred sezono mora opraviti program predhodnega usposabljanja v obsegu najmanj 4 ure v zvezi z zatiranjem škodljivih organizmov s FFS na osnovi mikroorganizmov in pripravkov za biotično varstvo rastlin, ter najmanj enkrat v prvih dveh letih trajanja obveznosti uporabiti storitev svetovanja, v okviru katere se mu svetuje o izvajanju biotičnega varstva rastlin. Za intervencijo BVR velja, da se mora vsako leto izvajati na delu površin, lahko na delu GERK; se lokacija izvajanja zahteve v obdobju trajanja obveznosti lahko spreminja; se izvaja na območju celotne Republike Slovenije; obtežba z živino ni relevantna.

Upravičenec mora imeti izdelan program zatiranja bolezni in škodljivcev s FFS na osnovi mikroorganizmov in tržnih proizvodov za biotično varstvo rastlin v skladu s tehnološkimi navodili za intervencijo BVR, ki ga predhodno potrdi Javna služba zdravstvenega varstva rastlin (v primeru hmelja IHPS) in mora biti izdelan do 31. marca tekočega leta. V program je treba vključiti koristne organizme ali FFS na osnovi mikroorganizmov oz. kombinacijo obeh in navesti, kateri koristni organizmi in FFS na osnovi mikroorganizmov se bodo v posameznem letu uporabljali. Upoštevati je potrebno pridelavo na KMG, vremenske razmere in dostopnost sredstev na trgu. Koristne organizme oz. FFS mora na osnovi mikroorganizmov uporabiti najmanj enkrat letno, da je upravičen do plačila za intervencijo BVR. Vsako leto v času trajanja obveznosti mora voditi evidence o izvajanju biotičnega varstva rastlin, izvedena opravila pa v te evidence vpisati najpozneje v 30 dneh po tretiranju oz. vnosu koristnega organizma.

Najmanjša površina kmetijske parcele za izvajanje intervencije BVR je 0,1 ha; na KMG pa mora biti v intervencijo BVR vključenih najmanj 0,3 ha kmetijskih površin. Upravičenec mora koristne organizme oziroma FFS na osnovi mikroorganizmov uporabiti v skladu s programom izvajanja BVR, če tega v tekočem letu ne more narediti zaradi vremenskih razmer, nedostopnosti sredstva na trgu ali na podlagi obvestila Javne službe zdravstvenega varstva rastlin, mora to obvezno sporočiti na obrazcu za sporočanje sprememb v zvezi z izvajanjem intervencije BVR. V tem primeru to ni kršitev, vendar se plačilo za tekoče leto ne dodeli. Višina plačila za izvajanje operacije BVR za hmelj znaša 487,20 EUR na ha letno.

Vir: <https://skp.si/download/zbirna-vloga-2023-navodila?ind=1681984275308&filename=Zbirna-vloga-2023-Navodila-SKP.pdf&wpdmdl=13477&refresh=655cb0727572e1700573298>